钦定古今图书集成/明伦汇编/官常典/第553卷 > 申恬
## 钦定古今图书集成/明伦汇编/官常典/第553卷 > 申恬

按《宋书》本传，“恬字公休，魏郡魏人也。曾祖锺，为石虎
司徒。高祖平广固，恬父宣，宣从父兄永，皆得归国，并
以干用见知。永历青、兖二州刺史。高祖践祚，拜大中
大夫。宣太祖元嘉初，亦历兖、青二州刺史。恬兄谟，与
朱修之守滑台，为卤所没，后得叛还。元嘉中，为竟陵
太守。恬初为骠骑道怜长兼参军。高祖践祚，拜东宫”
殿中将军。度还台，直省十载，不请休息。转员外散骑
侍郎，出为绥远将军、下邳太守，转在北海，加宁远将
军，所至皆有政绩。又为北谯、梁二郡太守，将军如故。
郡境边接任榛，屡被寇抄。恬到，密知贼来，仍伏兵要
害，出其不意，悉皆禽殄。元嘉十二年，迁督鲁东平济
北三郡军事、太山太守，将军如故。威惠兼著，吏民便
之。临川王义庆镇江陵，为平西中兵参军、河东太守。
衡阳王义季代义庆，又度安西府，加宁朔将军。召拜
太子屯骑校尉，母忧去职。二十一年，冀州移镇历下，
以恬督冀州、青州之济南、乐安、太原三郡诸军事、扬
烈将军、冀州刺史。明年，加济南太守。时又迁换诸郡
守，恬上表曰：“伏闻朝恩当加臣济南太守，仰惟优旨，
荒心散越。臣殃咎之馀，遭蒙逾忝，宠私罔已，复兼今
授，岂其愚迷，所能上答。臣近至止，即履行所统，究其
形宜。河济之间，应置戍捍，其中四处，急须修立。瓮口
故城，又是要所，宜移太原，委以边事。缘山诸逻，并得
除省，防卫绥怀，利便非一。吕绰诚效益著，深同臣意，
百姓闻者，咸皆附说，急有同异，二三未宜。但房绍之
莅郡经年，军民粗狎，改以带臣，有乖永事。远牵太原，
于民为苦，而瓮口之计，复成交互。人情非乐，容有不
安。疆场威刑，患不开广。若得依先处分，公私允缉。”上
从之，诏有司曰：“恬所陈，当是事宜，近诸除授可悉停。”
北卤入寇，恬摧击之，为卤所破，被征还都。二十七年，
起为通直常侍。是岁，索卤南寇，其武昌王向青州，遣
恬援东阳，因与辅国司马、齐郡太守庞秀之保城固
守。萧斌遣青州别驾解荣之率垣护之还援，恬等仍
傍南山得入。贼朝来胁城，日晚辄退。城内乃出车北
门外，环堑为营，欲挑战，贼不敢逼。停五日，东过抄略
清河郡及驿道南数千家，从东安、东莞出下邳，下邳
太守垣阆闭城拒守，保全二千馀家。卤退，以恬为宁
朔将军、山阳太守。善于治民，所莅有绩。世祖践阼，迁
青州刺史，将军如故。寻加督徐州之东莞、东安二郡
诸军事。明年，又督冀州。齐地连岁兴兵，百姓凋弊，恬
初防卫边境，劝课农桑，二三年间，遂皆优实。性清约，
频处州郡，妻子不免饥寒，世以此称之。进号辅国将
军。孝建二年，迁督豫州军事、宁朔将军、豫州刺史。明
年，疾病征还，于道卒，时年六十九。死之日，家无遗财。
子寔。